Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 527/14/6613	Žiar nad Hronom, 5.1.2015
EEČ : 2-52-7-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b, písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že hoci mu z ustanovenia § 62 a nasledujúcich Zákona o rodine číslo 36/2005 Z.z., v znení neskorších predpisov, vyplýva povinnosť vyživovať svoje deti XXXXX, nar. XXXXX, XXXXX, nar. XXXXX, XXXXX, nar. XXXXX, XXXXX, nar. XXXXX a XXXXX nar. XXXXX, pričom táto povinnosť mu bola deklarovaná aj rozsudkom Okresného súdu Žiar nad Hronom sp. zn. XXXXX, ktorým bol zaviazaný prispievať na  výživu XXXXX, nar. XXXXX sumou vo výške 100,-€ mesačne, XXXXX, nar. XXXXX sumou vo výške 90,-€ mesačne, XXXXX, nar. XXXXX sumou vo výške 80,-€ mesačne, XXXXX, nar. XXXXX sumou vo výške 70,-€ mesačne a XXXXX nar. XXXXX, sumou vo výške 60,-€ mesačne k rukám matky detí XXXXX, nar. XXXXX, bytom XXXXX vždy do 20. dňa v mesiaci vopred , avšak obvinený si svoju vyživovaciu povinnosť v mieste trvalého bydliska a na miestach kde sa zdržiaval riadne a včas neplnil, čím mu za obdobie od mesiaca jún 2014 až do súčasnej doby vznikol dlh na výživnom vo výške 2800,-€ a uvedeného konania sa dopustil, hoci bol trestným rozkazom Okresného súdu v Žiari nad Hronom sp. zn. 3T 33/2014 zo dňa 30.06.2014, právoplatným dňa 24.07.2014, odsúdený za prečin zanedbania povinnej výživy podľa § 207 ods. 1, 3 písm. b/ Trestného zákona,

lebo nie je tento skutok trestným činom a nie je dôvod na postúpenie veci.

Odôvodnenie:
	Vyšetrovateľ PZ uznesením ČVS:ORP-492/1-VYS-ZH-2014 zo dňa 27.10.2014 začal tresné stíhanie a súčasne vzniesol obvinenie XXXXX  za prečin zanedbania povinnej výživy podľa § 207 ods. 1, 3 písm. b/ Trestného zákona, na vyššie uvedenom skutkovom základe.

	XXXXX v prípravnom konaní uviedol, že si je vedomý svojej vyživovacej povinnosti. Nemohol platiť tak, ako bol zaviazaný súdom, lebo nemal prácu. Momentálne je SZČO a jeho príjem je pohyblivý, tak okolo 600,-€ mesačne. Majetok nevlastní žiadny, vozidlo mu bolo zobraté do dražby. S deťmi sa stretáva, hlavne so staršími chlapcami, avšak momentálne nemá financie na to, aby brával k sebe všetky deti alebo aby ich zobral niekde von. Navyše má zablokovaný účet exekútorom, takže aj keď mu nejaké peniaze na účet prídu nedostane sa k nim.

	Svedkyňa - poškodená XXXXX pri svojom výsluchu zo dňa 02.12.2014 uviedla, že odkedy podávala trestné oznámenie, čo bolo v septembri 2014, tak jej dňa 22.09.2014 zaslali z exekučného úradu 1085,-€, predtým, dňa 22.04.2014 jej poslali na účet 407,90,-€ a dňa 12.06.2014 sumu 2500,-€. Dňa 30.10.2014 jej zaslali z exekučného úradu 52,16,-€ a dňa 26.11.2014 sumu 2006,92,-€. Keď všetko spočítala, tak jej bývalý manžel XXXXX ostal dlžný 550,-€, čo predstavuje jednak bežné výživné ako aj zameškané výživné.

	Zo správy súdneho exekútora XXXXX vyplýva, že exekučné konanie sa začalo podaním návrhu dňa 04.12.2013 z dôvodu neplnenia vyživovacej povinnosti voči piatim maloletým deťom. Ku dňu 28.11.2014 bolo zmeškané výživné a bežné výživné celkom vo výške 6600,-€, pričom povinný XXXXX z uvedenej sumy uhradil 6051,01,-€ a to 407,90,-€ zaslané oprávnenej z vymožených finančných prostriedkov dňa 22.04.2014, 2500,-€ povinný zaslal priamo na účet oprávnenej dňa 12.06.2014, 1085,-€ zaslané oprávnenej z dražny motorového vozidla dňa 22.09.2014, 52,16,-€ zaslané oprávnenej z vymožených finančných prostriedkov dňa 30.10.2014, 2006,92,-€ zaslané oprávnenej z vymožených finančných prostriedkov dňa 26.11.2014.

	Podľa § 207 ods. 1, 3 písm. b/ c/ Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a ak spácha taký  čin  závažnejším spôsobom konania, alebo  bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený. O trestný čin podľa § 207 môže ísť pri zavinenom neplnení zákonnej vyživovacej povinnosti alebo pri vyhýbaní sa takej povinnosti, ak trvá najmenej tri mesiace v období dvoch rokov (kalendárnych). Recidívou v posledných 24 mesiacoch sa rozumie odsúdenie za trestný čin zanedbania povinnej výživy podľa § 207 Trestného zákona pred spáchaním trestného činu, pokiaľ rozsudok nadobudol právoplatnosť.
	
	Vzhľadom na vyššie uvedené, by musel byť dlh na výživnom k dnešnému dňu 2800,-€, aby bola splnená podmienka, že obv. XXXXX nezaplatil výživné za najmenej tri kalendárne mesiace, avšak táto zákonná podmienka splnená nebola, keďže ku dňu 28.11.2014 bol dlh na výživnom vo výške 548,99,-€ a to aj na bežnom aj na zameškanom. V prípade, že  XXXXX nebolo ďalej uhradené nič, bol by dlh na výživnom k dnešnému dňu vo výške 948,99,-€, čo však nedosahuje sumu bežného výživného za tri kalendárne mesiace /1200,-€/.

	Podľa § 215 ods. 1 písm. b/ Tretsného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.

	Na základe týchto skutočností som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Valentová
prokurátorka